**ΕΝΟΤΗΤΑ 5η**

**Ο πρωταγόρειος μύθος: η κλοπή της φωτιάς- έντεχνη σοφία και λόγος**

ΘΕΜΑ: τα δώρα του Προμηθέα στο ανθρώπινο γένος

Βασικοί νοηματικοί άξονες:

* ο Επιμηθέας συνειδητοποιεί την απερισκεψία του και βρίσκεται σε αμηχανία.
* ο Προμηθέας επιθεωρεί τη μοιρασιά και βρίσκει τον άνθρωπο ανεφοδίαστο.
* ο Προμηθέας κλέβει τις τεχνικές γνώσεις και τη φωτιά και τις δωρίζει στον άνθρωπο.
* ο Προμηθέας δεν μπορεί να κλέψει την πολιτική τέχνη : την έχει ο Δίας.
* τα αποτελέσματα της κλοπής του Προμηθέα:

α) έδωσε στους ανθρώπους μέσα για να εξασφαλίσουν την επιβίωσή τους.

β) καταδικάστηκε για την πράξη της κλοπής.

Η ΦΥΣΙΚΗ ΙΣΟΤΗΤΑ ΤΩΝ ΑΝΘΡΩΠΩΝ

Ο Πρωταγόρας στο μύθο που διηγείται χρησιμοποιεί τον όρο *ανθρώπων γένος*. Κάνει δηλαδή λόγο για ανθρώπους γενικά, όχι για ελεύθερους και δούλους, για ευγενείς και μη ευγενείς, για Έλληνες και βαρβάρους. Επομένως φαίνεται να ασπάζεται την πρωτοποριακή άποψη και άλλων σοφιστών για τη φυσική ισότητα και ενότητα των ανθρώπων, δηλαδή πως όλοι οι άνθρωποι, ανεξάρτητα από κοινωνικές, εθνολογικές, πολιτισμικές και άλλες διαφορές, είναι από τη φύση τους ίσοι. (φάκελος υλικού, σελ. 195)

ΣΥΓΚΡΙΣΗ ΑΝΘΡΩΠΟΥ ΚΑΙ ΑΛΟΓΩΝ ΖΩΩΝ

Μετά τη μοιρασιά που έκανε ο Επιμηθέας, τα ζώα, αν και δεν είχαν το χάρισμα του λόγου και της λογικής, είχαν όλα τα αναγκαία μέσα για την επιβίωση και τη σωτηρία τους, αφού ο Επιμηθέας είχε φροντίσει να εξισορροπήσει τις αντίθετες δυνάμεις και να κατανείμει τις ιδιότητες αρμονικά, ώστε να αναπληρώσει μια αδυναμία με μια δυνατότητα. Στον αντίποδα αυτών, ο άνθρωπος ήταν και γυμνός και ανυπόδητος και χωρίς στρώμα και άοπλος. Έτσι το ανθρώπινο γένος, σύμφωνα με το μύθο του Πρωταγόρα, ήταν ευάλωτο και ανυπεράσπιστο εξαιτίας της απερισκεψίας και της επιπολαιότητας του Επιμηθέα. Φαίνεται δηλαδή πως, κατά τον Πρωταγόρα, **ο άνθρωπος από βιολογική άποψη υστερεί σε σχέση με τα άλλα ζώα σε μέσα επιβίωσης**. **Χαρακτηρίζεται από φυσική ένδεια**. Με την άποψη αυτή του Πρωταγόρα δεν συμφωνεί ο Αριστοτέλης, ο οποίος υποστήριξε ότι η δημιουργία του ανθρώπου ήταν τέλεια και όσοι λένε ότι είναι ανυπόδητος, γυμνός, χωρίς οπλισμό για να αμυνθεί, λαθεύουν. Στα Πολιτικά του ο Αριστοτέλης υποστηρίζει ότι ο άνθρωπος γεννιέται εφοδιασμένος από τη φύση με όπλα, για να υπηρετήσει τη φρόνηση, τη διανοητική του ικανότητα και την αρετή, εννοώντας τα φυσικά του πάθη, τη λογική, τη γλώσσα.

Ο ανθρωποκεντρικός χαρακτήρας του μύθου- ο συμβολισμός της κλοπής.

Η άνοδος από τη γη στο φως συμβολίζει το πέρασμα από το στάδιο της βιολογικής συγκρότησης του ανθρώπου (επιμηθεϊκό) στο στάδιο της ανάπτυξης πολιτισμού (προμηθεϊκό) και συνάδει προς τον **ανθρωποκεντρικό χαρακτήρα** του πρωταγόρειου μύθου. Ο άνθρωπος, ο οποίος, σύμφωνα με τον Πρωταγόρα, χαρακτηρίζεται από φυσική ένδεια μέσων επιβίωσης, με όπλο τη λογική του αναπτύσσει **τεχνογνωσία και τεχνολογία** και έτσι αντισταθμίζει τη φυσική ένδεια του. Καταφέρνει να επιβιώσει και στη συνέχεια να κυριαρχήσει πάνω στα άλογα όντα, τα ζώα, που δεν έχουν ούτε το χάρισμα του λόγου ούτε της λογικής σκέψης. Η κλοπή της φωτιάς από τον Προμηθέα στον μύθο συμβολίζει την πίστη του Πρωταγόρα ότι ο άνθρωπος μπορεί με τη γνώση να κυριαρχήσει πάνω στη φύση, να την αλλάξει και να καλυτερέψει τη ζωή του.

ΕΜΠΥΡΟΣ ΤΕΧΝΗ- ΕΝΤΕΧΝΟΣ ΣΟΦΙΑ

(Φιλοσοφικός Λόγος, σελ 69) (Φάκελος υλικού, σελ. 53)

Η **έμπυρος τέχνη** αποτελεί προϋπόθεση για την ανάπτυξη της **εντέχνου** **σοφίας.** Ο έλεγχος της φωτιάς δίνει στον άνθρωπο την απαραίτητη ενέργεια, προκειμένου να μετασχηματίσει τα υλικά και να ασκήσει τις τέχνες. Για παράδειγμα, χάρη στη φωτιά ο άνθρωπος μπορεί να αναπτύξει τη μεταλλουργία και έτσι να αναπτύξει τον **τεχνικό πολιτισμό, την τεχνολογία.**

Οι τεχνικές γνώσεις και η φωτιά αντιστάθμιζαν την φυσική αδυναμία του ανθρώπου σε σχέση με τα άλλα ζώα (άλογα ) εξαιτίας της απρονοησίας του Επιμηθέα και έθεταν τις προϋποθέσεις, όχι μόνο για την επιβίωσή του, αλλά και για την ανάπτυξη πολιτισμού και την εκδήλωση πρωτοκοινωνικής συμπεριφοράς.

ΑΝΘΡΩΠΟΜΟΡΦΙΣΜΟΣ ΘΕΩΝ

Στην αρχαιότητα οι θεοί ομοιάζουν πολύ με τους ανθρώπους, κυρίως σε ό τι αφορά τις συνήθειες και τα ελαττώματα. Οι θεοί παρουσιάζονται να έχουν ελαττώματα παρόμοια με αυτά των ανθρώπων, π.χ. η Ήρα είναι ζηλιάρα, ο Ήφαιστος είναι βραδύνους κλπ . Στο απόσπασμά μας φαίνεται ότι οι θεοί κατοικούν σε οικίες, διαφυλάσσουν την πολιτική τέχνη με φρουρούς και έχουν κοινωνική οργάνωση παρόμοια με αυτή των ανθρώπων.

 Η ΥΒΡΙΣ ΤΟΥ ΠΡΟΜΗΘΕΑ

Ο Προμηθέας κατηγορείται από τους θεούς, διότι αποφάσισε να κλέψει τις τεχνικές γνώσεις του Ηφαίστου και της Αθηνάς, οι οποίες συνδυάζονται με τη φωτιά. Τις γνώσεις αυτές τις κατείχαν μόνο οι δυο αυτοί θεοί και τις εφάρμοσαν στο εργαστήριο τους. Επομένως ενήργησε με δόλιο τρόπο, αφού μπήκε κρυφά στο εργαστήρι της Αθηνάς και του Ηφαίστου και έκλεψε τις τεχνικές γνώσεις και τη φωτιά, που μέχρι τότε διέθεταν μόνο οι θεοί και αποτελούσαν στοιχεία υπεροχής τους απέναντι σε όλα τα όντα. Εφόσον οι θεοί δεν είχαν δώσει στον Προμηθέα την εντολή να παραχωρήσει τη φωτιά και την έντεχνη σοφία στους ανθρώπους, παρέβη ουσιαστικά τη βούλησή τους. Επομένως διέπραξε ύβρη, αφού παραβίασε την ηθική τάξη και παρέκαμψε τους θεούς.

ΑΠΟΣΥΜΒΟΛΙΣΜΟΣ ΤΟΥ ΔΙΑ , ΤΗΣ ΑΘΗΝΑΣ ΚΑΙ ΤΟΥ ΗΦΑΙΣΤΟΥ

* Δίας: η **νομοτέλεια** που διέπει τη φύση, ο λόγος, η λογική
* Ήφαιστος: συμβολίζει τις πρακτικές τεχνικές γνώσεις
* Αθηνά: συμβολίζει **τη θεωρητική γνώση και τη σοφία**
* γενικότερα οι θεοί συμβολίζουν τα όργανα που διέπουν τη νομοτέλεια της φύσης , ενισχύοντας το ρόλο του Δία.

ΣΥΜΠΕΡΑΣΜΑΤΑ

* Οι τεχνικές γνώσεις δόθηκαν στον άνθρωπο ως αντιστάθμισμα στη φυσική του ένδεια και σηματοδοτούν το πέρασμα από το στάδιο της βιολογικής συγκρότησης (επιμηθεϊκό) στο στάδιο του υλικοτεχνικού πολιτισμού (προμηθεϊκό). Εμφανίζονται ως θεϊκά δώρα και όχι ως ανθρώπινα επιτεύγματα, αφού οι άνθρωποι τις αποκτούν χάρη στην ευρηματικότητα και στη σωτήρια παρέμβαση ενός Τιτάνα- του Προμηθέα. Ωστόσο το γεγονός ότι, σύμφωνα με το μύθο, οι τεχνικές γνώσεις δωρίζονται στον άνθρωπο από τον Προμηθέα πριν από την έξοδό του στο φως, δεν πρέπει να ερμηνευθεί ως ένδειξη ότι, κατά τον Πρωταγόρα, ο άνθρωπος είχε τις τεχνικές γνώσεις εκ των προτέρων, δηλαδή ως έμφυτες ιδέες. Αντίθετα τα δώρα του Προμηθέα συμβολίζουν την πείρα, που απέκτησε ο άνθρωπος σταδιακά μέσα στους αιώνες, μέσα από την πρακτική και θεωρητική δραστηριότητα του. Επομένως πρόκειται για μια φάση της εξέλιξης του ανθρώπου, κατά την οποία δημιουργούνται οι προϋποθέσεις για την επιβίωσή του και την προσαρμογή του στο φυσικό περιβάλλον χάρη στις τεχνικές γνώσεις που απέκτησε και στην τεχνολογία που ανέπτυξε.
* Η πολιτική τέχνη είναι ανώτερη από τις τεχνικές γνώσεις, αφού την κατέχει ο Δίας- ο πατέρας θεών και ανθρώπων- και δεν κατάφερε να την κλέψει ο Προμηθέας και να τη δωρίσει στον άνθρωπο. Άρα δεν είναι έμφυτη, αφού δεν δόθηκε στον άνθρωπο πριν από την έξοδο του στο φως.